宣曲二十二韻
作者：楊億
朝代：宋

paragraphs: 宣曲更衣寵，高堂薦枕榮。
十洲銀闕峻，三閣玉梯横。
鸞扇裁紈製，羊車插竹迎。
南樓看馬舞，北埭聽雞鳴。
綵縷知延壽，靈符爲避兵。
粟眉長占額，蠆髪俯侵纓。
蓮菂沈寒水，芝房照畫楹。
麝臍熏翠被，鹿爪試銀箏。
秦鳳來何曉，燕蘭夢未成。
絲囊晨露濕，椒壁夜寒輕。
綺段餘霞散，瑤林密雪晴。
流風秘舞罷，初日靚妝明。
雷響金車度，梅殘玉管清。
銀鐶添舊恨，瓊樹怯新聲。
洛媛迷芝館，星妃滯斗城。
七絲縆綠綺，六箸鬬明瓊。
慣聽端門漏，愁聞上苑鶯。
虚廊偏響屧，近署鎮嚴更。
剉蘗心長苦，投籖夢自驚。
雲波誰託意，璧月久含情。
海闊桃難熟，天高桂漸生。
銷魂璧臺路，千古樂池平。